Spikerfabrikken i Krokstadelvas historie i fullpakket Verkstedet | Eiker Arkiv
Randi Mari Stensmyren med en gammel bibel som er i familiens eie. Bibelen er datert 1906, og har innskriften: "Til Karl Johan Lysaker som en testamentarisk gave fra Hans H. Kiøsterud til erindring om Tabite Sofie Siemers fødselsdag 23. november". K.J. Lysaker var en av de ansatte ved spikerfabrikken, og Kiøsterud, som var eier av fabrikken fra 1851 til sin død, delte ut bøker til sine ansatte. Det sto også i hans testamente at de etterlatte skulle videreføre denne tradisjonen. Tabite Sofie Siemers var Kiøsteruds hustru, som han ektet i 1824. Hans H. Kiøsterud levde fra 1800-1867.
At industrihistorie er et tema som fenger og appellerer til mange, fikk man bekreftet torsdag 11. mars 2010 da Stiftelsen Verkstedet – Nedre Eiker Industri- og Kulturhistoriske Senter – inviterte til kulturkveld og foredraget "Spikerfabrikken i Krokstadelva historie".
Spikerfabrikken lå ved Krokstadelva – også kalt Lysakerbekken – og var i drift fra 1762 til 1893. Mange kjente industripersoner fra Drammensdistriktet og Eiker har sitt navn knytta til fabrikkens eierskap og ledelse, og flere av de frammøtte på kulturkvelden hadde slektninger eller kjente til noen som hadde hatt slektninger i arbeid på spikerfabrikken. Både under og etter foredraget dukket mange spørsmål opp, og fordragsholderen hadde svar på det meste.